《高鲁瞻通守豪逸强饮席罢以挟诸孙射猎图乞题乘醉书二十八韵与之》
清代·梅庚

一骑前导龁且嘶，一骑臂隼控不驰。后骑缘山山蔽亏，奔腾似欲大合围。

中有健者骑指挥，不老非少美鬓髭。耳后鸣镝如饿鸱，草间狐兔潜狉狉。

淮阴登坛一钓师，不闻射生能丽龟。腰弧插羽俨交绥，借问何如幽并儿。

丱而从禽翳为谁，渥洼之驹精权奇。兽肥草浅同遨嬉，有张无弛非所宜。

秋冬射猎春唔咿，逐坐肯索栗与梨。文人托兴聊尔为，少年何必不军麾。

彦升三事了无期，骑兵往往登台司。健儿恶马供鞭笞，云台麟阁图须眉。

人生快意当若斯，还君卷轴心嗟咨。燕市酒徒今已稀，和歌且就高渐离。

作者简介：安徽宣城人，字耦长。梅鼎祚孙。康熙二十年举人，官浙江泰顺知县。善八分书，尤长于诗画，性狷介，客游京师时，不妄投一刺。有《天逸阁集》。